《次韵潘德鄜山行》
宋代·史浩

学佛以佛魔，学儒为儒缚。胡不朝隐几，㗳焉似南郭。

是非风过耳，名利束高阁。回视平生心，无乃亦大错。

便当息万缘，摆去如斧削。神游八极表，笑傲有馀乐。

山水得胜处，一揽襟量廓。杖锡群峰颠，宫殿浮碧落。

下瞰徐符岩，居然在山脚。众水会一涧，颓波泻珠箔。

奔放出中涂，隐潭钟万壑。轰如破蛰雷，急似晴空雹。

或复地中行，鸢飞鱼自跃。跻攀至飞电，乳窦知谁凿。

向来因风絮，句法诚软弱。六花倾万仓，千古无锁钥。

濛润遍寰海，何止洒林薄。凭栏眼欲眩，顿洗眵昏浊。

翻身上妙高，愈觉吟魂矍。凿齿对弥天，相视两无怍。

祇恐星轺登，蕙帐闻怨鹤。

作者简介：史浩（1106年—1194年），字直翁，号真隐。明州鄞县人，南宋政治家、词人。高宗绍兴十五年（1144年）进士，由温州教授除太学正，升为国子博士。他向宋高宗建议立太子，以此受知于朝廷，绍兴三十二年，宋孝宗即位，授参知政事。隆兴元年，拜尚书右仆射。淳熙十年，除太保致仕，封魏国公。宋光宗御极，进太师。绍熙五年，薨，年八十九，封会稽郡王。宋宁宗登基，赐谥文惠。嘉定十四年，以子史弥远贵，追封越王，改谥忠定，配享孝宗庙庭。为昭勋阁二十四功臣之一。